Pharisee yamùk uya,
“John yentai Jesus tùnenupa ton yepoyan molopai tok yenpataukayan,”
te yetappù.
Jesus uya kappon yamùk yenpataukappù pen màlà.
Tùse inenupa ton uya làkku.
Yetasak tùuya yau,
Judea nàmàppù Jesus uya molopai iwennappo tukkappù Galilee pona.
Màlà yattai Samaria polo iitàtok wechippù màlà.
Màlàyau iwelepamùppù Samaria pon pata Sychar itesek pona,
mei pùla là iwechippù pata Jacob nùtùlùppù tùmu Joseph yemyak lùppù piyau.
Jacob tunakkwa yen inakappù lùppù wechippù molo molopai Jesus usetakkasak wechippù tùutà ke,
iweleutappù màlà tuna yen piyau.
Inakattapailà wei wechippù màlà.
Màlàyau nossan Samaria pon uyàpùppù tuna yepose.
Jesus uya ipàk,
“Tuna ke kaꞌ uwoppa auya lù?”
teppù.
Inenupa ton utàppù wechippù màlà pata pona kùyali yeꞌmaik.
Samaria kok nossan uya ipàk,
“Jew àmàlà molopai iulà nossan Samaria pon,
yàꞌlà pe ken uchi iwechi pàk kùwoppakà te auya naiꞌnùk upàk?”
teppù.
Masapùla Samaria kok yamùk pokonpe wakù pe tùwessan pe pùla Jew yamùk wechippù màlà.
Jesus uya ipàk,
“Kaatù uya lepantok ittu auya yau molopai ànùk uya tùwuku woton yenna ittu auya yau,
kùwoppakà làkkunne,
te auya eppaino.
Molopai elepa toppe ya wemaꞌnà tunakkwa ke,”
teppù.
Nossan uya ipàk,
“Uyepulu,
yanùntok auya yai pùla kunaik molopai nàlà iꞌnau tuna yen man.
Iꞌnailà ken uchi wemaꞌnà tunakkwa yepolo auya?
Ina tamo Jacob yentaino ken naꞌ àmàlà?
Sàlà màlà ina lepatok ya tuna yen,
inchippù ya tùmàlà pe sàlà tuna yen yapai,
imunkà yamùk molopai itùkùnnon nàlà uya inchippù,”
teppù.
Màlàyau Jesus uya imaimu yeikuppù,
“Tamùꞌnawolon kon sàlà tuna inchinnan weꞌnaklipa tuꞌma màlà.
Tùse ànùꞌlà sàlà tuna untùlù inchinài weꞌnaklipa tuꞌma pen màlà.
Tùse iꞌnakkwa pe yau iwena,
tàwàlàlà iwuꞌma molopai tàwàlàlà iwemattok ke ilepa ya,”
tukaik.
Nossan uya ipàk,
“Uyepulu,
kùlepakà sàlà tuna ke weꞌnaklipa tuꞌma tukaik,
sàlà motak echipalà uꞌnakkwa yepose useꞌmattà tukaik,”
teppù.
Jesus uya ipàk,
“Itàkà atayappù ikàꞌmata,
molopai mennappoik sàlà motak,”
teppù.
Nossan uya imaimu yeikuppù,
“Itayappù pùn nen iulà,”
tukaik.
Jesus uya yeikuppù,
“Ikasa meselupayaik,
‘Itayappù pùn iulà,’
tukaik.
Masapùla 5 pe kaichalà kàyik yamùk pokonpe ewechippù man,
tùse sàlàpe ipyau messaiꞌnùk mùkkàlà atayappù pen.
Màlàpàk ailon pe upàk mekamapàssaik,”
teppù.
Nossan uya ipàk,
“Uyepulu,
Kaatù Maimu yenpoikanài pe ewechi pe tùttuyaik,”
teppù.
“Ina Samaria kok tamo yamùk wàpùlemapàtùppù sàlà wùk po,
tùse amyamlo Jew yamùk uya màlà Jerusalem nen màlà wàpùleman patassek tesak,”
teppù nossan uya.
Jesus uya ipàk,
“Nossan,
ailon kakkà upàk,
pata weyu nùyàssan màlà yattai sàlà wùk po wapùla Jerusalem po Ukàipùnù nama pe yapulà pen nen uchi màlà.
Amyamlo Samaria kok yamùk mùkyamlo inama pe anapulà kon ittunnan pen,
tùse inama pe tùnapulà kon ittunnan ina,
masapùla wepùikattàntok uyàssak màlà Jew yamùk winàpai.
Pata weyu nùyàssan molopai iyàkkassak man ailon pe yapulànnan uya Ukàipùnù nama pe yapulà màlà,
ailon pe molopai takkwalù kon ke,
masapùla mùkyamlo yekkwa ton tùnama pe tapulànnan iꞌche màlà Ukàipùnù wechi.
Kaatù mùkkàlà akkwalù,
màlàpàk mùkyamlo yapulànnan uya yapulà màlà akkwalù yau molopai ailon pe,”
teppù.
Nossan uya ipàk,
“Mùkkàlà nen Messiah,
Christ tukaik tesassen,
uyàpù tùttuyaik.
Tùuyàssak yau tamùꞌnawolon yekama ya màlà ina pàk,”
teppù.
Jesus uya ipàk wateppù,
“Iulà Mùkkàlà eyelupayaiꞌnùk,
Mùkkàlà iulà,”
teppù.
Màlà kùlottau inenupa ton wennapposak wechippù.
Tok usenumenkappù kulu nossan pokonpe iichelupa pàk.
Tùse tok uya,
“Yàꞌlà iꞌche messan?”
teppù pen,
wapùla “Yàꞌlà pe iwechi pàk nossan pokonpe euselupa màlà?”
teppù pen.
Màlàyau nossan uya tùꞌnakkwa yen nàmàppù,
iwennappoppù pata pona,
molopai kappon yamùk pàk,
“Àittàk kon,
kàyik yense tamùꞌnawàlà unkupùppù lùssan yekamapàssan.
Christ pe naꞌ iwechi màlà?”
teppù ya.
Màlàyau kappon yamùk utàppù pata poi Jesus yense.
Màlà notau inenupa ton uya,
“Tiꞌcha,
ataꞌlettàkà,”
teppù Jesus pàk.
Tùse tok pàk,
“Uyekyali molo man ànùttu kon pen,”
teppù ya.
Màlàpàk inenupa ton uya tiyiwalàꞌnokon,
“Ànùꞌlà uya naꞌ màlà kùyali nepùppù ipyak pe iwechi?”
teppù.
Jesus uya tok pàk,
“Uyekyali màlà uyeunoꞌnàippù yeselu kupù molopai wotoko intùlùppù ikuttoppe uya yenukaꞌnùppù.
‘Àwàppànsak yau,
asakùlàꞌne kapùi lùppù iikoꞌmamù màlà tùpo ipilipù tawonnan pen naꞌ amyamlo?’
Àpàkùꞌnokon tekamayaik,
umà yawàlà yentàk kon,
yawon kon wappùkassak man molopai ipilittok yattai man.
Mùkkàlà ipiliꞌnài uya màlà tepeppù yepolo,
molopai kùyali pilipù ya tàwàlàlà wemaꞌnàtok ponalok pe.
Mùkkàlà ipànnài molopai ipiliꞌnài tawonnan utauchinpa màlà tamùkke.
Sàlà màlà mayin ailon,
‘Tewinan uya ipàmà molopai tùulon uya ipilipù,’
tawon.
Eyeunossak kon uya man ànpàmàppù kon pen piliꞌche.
Tùulon kon uya saꞌman wotoko kukkapùppù molopai ewepùikattàtok kon mepoyatàik tok wotokoyi lùppù yapai,”
teppù.
Tukke Samaria kok yamùk uya ailon teppù ipàk masapùla “Tamùꞌnawàlà unkupùppù lùssan yekamapàssan,”
tesak nossan uya pàk.
Màlàyau Samaria kok yamùk uyàpùppù ipyak ipawanattàse,
tok uya yekamappoppù tùpyauꞌnokon iwettoppe.
Màlàyau asaꞌlà wei Jesus ukoꞌmamùppù molo.
Tukkan kon uya tuꞌma ailon teppù itekale yekama ya tetase,
tok uya nossan pàk,
“Ina nen uchi ailon nùkayan yekamasak auya pàk neken pùla,
tùse tiyiwalàꞌnokon nen uchi ina netapàssan molopai ina nùttuyan sàlà wolù Pùikattànài pe kulu iwechi pe,”
teppù.